Sysmän kirjakauppa saa uuden kauppiaan - Itä-Häme.fi
Sysmän kirjakauppa saa uuden kauppiaan
Sysmän Kirjkauppa saa lokakuussa uuden kauppiaan. Kuva: Mirja Hussain
Perinteikkään 96-vuotiaan Sysmän Kirjakaupan tarina jatkuu, kun Elina Jantunen aloittaa uutena kirjakauppiaana lokakuussa. Hän on toiminut Vääksyn Kirja- ja Paperikaupan omistajana neljä vuotta. Koulutukseltaan Elina Jantunen on humanististen tieteiden kandidaatti.
- Olen innostunut saatuani mahdollisuuden tulla kirjakauppiaaksi myös naapuripitäjään. Sysmän Kirjakauppa on hyvä, toimiva ja kaunis. Haluan jatkaa samalla linjalla, kehittää sitä mutta en muuttaa, kirjoittajatyypiksi tunnustautuva Elina Jantunen kuvailee uutta yrittäjävaihettaan.
Sysmän Kirjakylä -yhtiö on omistanut Sysmän Kirjakaupan marraskuusta 2011 alkaen.
- Sysmän Kirjakauppa on laajalti tunnettu ja merkittävä tekijä paikkakunnan identiteetille ja monille tapahtumille. Jokainen voi kuvitella, miltä tuntuisi Suomen kirjakylä ilman kirjakauppaa. Olemme kaikki iloisia saadessamme kirjakaupan toimintaa jatkamaan pätevän kirjakauppiaan, toteaa yhtiön hallituksen puheenjohtaja Jukka Lahtinen.